**ANSIOITUNEITA TUTKIJOITA PALKITTIIN PAN-EURASIAN EXPERIMENT-KONFERENSSIN YHTEYDESSÄ**

**Kulmalalle Kansainvälisen Systeemintutkimusinstituutin tunnustus**

Akatemiaprofessori Markku Kulmalalle on myönnetty Kansainvälisen Systeemintutkimusinstituutin IIASA:n (International Institute for Applied Systems Analysis) tunnustus. Hänet on nimetty Distinguished Visiting Fellow:ksi. Kulmala on neljäs henkilö maailmassa, jolle tämä kunnia on myönnetty. Kulmala palkitaan uraauurtavasta työstään ilmakehätutkimuksessa.

Kulmala on taustaltaan fyysikko ja Helsingin yliopiston fysiikan professori.

”Kulmalan johdolla ilmakehän ja ekosysteemin vuorovaikutuksia on alettu tutkia monialaisesti ja tieteidenväliseen yhteistyöhön tukeutuen,” korosti IIASA:n pääjohtaja Pavel Kabat juhlaseremoniassa Helsingissä keskiviikkoiltana.

Kabat vieraili Suomessa Pan Eurasian Experiment –tiedekonferenssin osanottajana ja yhtenä pääpuhujana.

Konferenssi liittyy Pan Eurasian Experiment –tiedeohjelmaan. Se on vuosikymmenien päähän ulottuva hanke, joka tutkii ilmastonmuutosta ja ihmisen vaikutusta arktisella ja boreaalisella alueella. Osana ohjelmaa aiotaan parantaa kaukokartoitusmenetelmiä ja rakentaa havaintoasemia. Siksi ohjelman toteuttamiseen osallistuu jo nyt useita kansainvälisiä tiedejärjestöjä.

Yksi edustajiaan kokoukseen lähettäneistä järjestöistä on IEAS, International Eurasian Academy of Sciences. Keskiviikon juhlaseremonioiden yhteydessä IEAS:n presidentti, akateemikko Valery Bondur ojensi IEAS:n kultamitalin meteorologi Alexander Baklanoville. Baklanov on erikoistunut kaupunkialueiden ilmanlaadun mallinnukseen. Hän työskentelee Genevessä meteorologian tutkimuskeskuksessa (World Meteorological Organization).

IEAS:n hopeisen mitalin sai Helsingin yliopiston ja Ilmatieteen laitoksen tutkimuskoordinaattori Hanna Lappalainen ansioistaan PEEXin pääsihteerinä. Hän on muun muassa valmistellut ja koonnut PEEX:in mittavan tiedeohjelman. Koulutukseltaan hän on biologian tohtori.

Lopuksi Suomalainen Tiedeseura ojensi jäsendiplominsa akateemikko, professori Congbin Fulle. Hän on johtava kiinalainen ilmakehätutkija, joka on tutkinut monipuolisesti ilmastoa, ilman epäpuhtauksia ja ilmastonmuutoksen vaikutuksia monsuuniin.

IIASA on Itävallassa sijaitseva tieteidenvälinen tutkimuslaitos, joka on erikoistunut energia- teknologia- väestö- ja luonnonvaraproblematiikkaan. IIASA on tehnyt paljon yhteistyötä mm. Suomen Akatemian kanssa. IEAS, International Eurasian Academy of Sciences, edistää niin ikään monialaisuutta sekä poliitikkojen, tutkijoiden ja taiteilijoiden yhteistyötä.

https://www.atm.helsinki.fi/peex/

<http://www.iiasa.ac.at/web/home/research/Distinguished_Fellows.html>

Lisätietoja:

Akatemiaprofessori Markku Kulmala 040 596 2311

Tutkimuskoordinaattori Hanna Lappalainen 050 434 1710

Tutkimusavustaja Mai Allo 050 319 9584